Logo da Game Boy Micro.
Game Boy Micro prateada.
Exposición de consolas Game Boy Micro en varias cores.
A **Game Boy Micro** é unha pequena videoconsola pórtatil da empresa xaponesa Nintendo. Lanzada ao mercado en 2005, trátase do derradeiro modelo de Game Boy e o segundo redeseño da Game Boy Advance, á cal se cambiou o seu deseño, facéndoo así máis pequeno, lixeiro, práctico e moderno. Contén unha batería de ión litio e unha pantalla retroalumada con axuste de intensidade. Hai máis de 5 deseños, entre eles o prata, o vermello, o rosa, o azul e o verde. A Micro só é compatíbel cos xogos das Game Boy Advance, xa que non posúe o hardware necesario pra a compatibilidade cos xogos de Game Boy e Game Boy Color.

Introdución
-----------

A Game Boy Micro foi revelada por primeira vez o 17 de maio de 2005 por Reggie Fils-Aime (CEO de Nintendo of America entre 2006 e 2019) no E3 de 2005.

O sistema foi lanzado no Xapón o 13 de setembro do 2005, en América o 2 de outubro do 2005, en Australia o 3 de novembro do 2005, en Europa o 4 de novembro de 2005 e na China, baixo o nome de iQue Game Boy Micro, o 1 de outubro de 2005.

O sistema vendíase a menos de 99$ nos Estados Unidos, un prezo algo superior aos 79$ que custaba daquela a Game Boy Advance SP. O sistema dende o lanzamento atopábase dispoñíbel en cores vermella e prateada, e na edición especial do 20.º aniversario. No Xapón vendíase a 12.000¥, que son 2.800¥ máis ca a Game Boy Advance SP.

Deseño e especificacións
------------------------

A Game Boy Micro conserva moitas das funcionalidades da Game Boy Advance SP, mais con novos elementos. É o modelo máis pequeno de todas as Game Boy, e é moito máis lixeira, tendo dous terzos de peso menos ca o iPod Mini. Ademais destaca a capacidade de reaxustar o alumamento da pantalla a catro tons. Na Game Boy Micro tamén destaca, ao igual que algúns teléfonos móbiles, en que se pode cambiar a carcasa, habendo moitas carcasas coleccionábeis con deseños variados.

* Dimensións: 50 x 101 x 17.2 milímetros. A consola é tan pequena que posúe un tamaño semellante ao dunha tarxeta de crédito.
* Peso: 80 gramos (2.8 onzas)
* Procesador: de 32 bit e 16.8 MHz (AMRM7TDMI)
* Pantalla: 51 milímetros, 2 polgadas. Luz con alumamento axustábel.
* Batería: A batería de ión litio recargábel tarda unhas 2,5 horas en cargar ao máximo. Dura 7 horas co volume e a luz ao máximo e 13 horas co volume e a luz medios.

A Game Boy Micro ten tamén un interruptor no seu lado dereito para axustar o volume. Na parte superior esquerda atópase o botón L que pode ser usado para axustar o ton do alumamento.
Nintendo deseñou o seu adaptador de música-vídeo para a Game Boy Micro, coñecido como Play-Yan Micro. Este adaptador pode reproducir (unicamente na Game Boy Micro e na Nintendo DS Lite, xa que é moi pequeno para as outras consolas) ficheiros MP3 e ficheiros de vídeo con cartas SD.

Saída e vendas
--------------

Game Boy Micro vendeu máis de 170.000 unidades nos seus primeiros días de venda no Xapón. Segundo os informes financeiros, vendéronse máis de 1.900.000 unidades da Micro en todo o mundo, que son: 590.000 unidades no Xapón, 530.000 unidades en Norteamérica e 800.000 en Europa e Australia.

Reinicio en quente
------------------

A Game Boy Micro ten ademais a posibilidade de reiniciarse de maneira analóxica, isto é, cortando e restabelecendo fisicamente o paso da electricidade mediante o interruptor de aceso/apagado da consola, a posibilidade de facer un reinicio en quente, ou sexa, un reinicio da consola de maneira dixital, isto é, sen a necesidade de romper o circuíto físico. Isto é especialmente útil cando un xogo fica conxelado ou cando se está xogando cun cartucho que inclúe a posibilidade de xogar a varios xogos (*Final Fantasy I & II: Dawn of souls*, por exemplo). En calquera caso, isto pódese realizar apertando en calquera momento (só basta que a consola estea acesa) e de maneira simultánea os botóns Start+Select+A+B.

Edicións especiais de Pokémon
-----------------------------

* 1. Game Boy Micro Pokémon Center Pikachu Edition (2005).
* 2. Game Boy Micro 20 Aniversario.

Críticas
--------

No seu libro *Disrupting the Game: From the Bronx to the Top of Nintendo* (en galego: *Interrompendo o xogo: do Bronx ao cume de Nintendo*), Reggie Fils-Aime escribiu que a Game Boy Micro nunca debería ter saído ao mercado porque, segundo el, a consola é tan pequena que a unha persoa adulta de tamaño razoável cústalle premer os botóns.

Notas
-----

1. ↑  Game Boy Micro cumple 15 años desde su estreno en Japón: Nintendo está de celebración por partida doble. *www.hobbyconsolas.com*.
2. ↑  Game Boy Micro a la venta hoy en Japón. *Xataka.com*.
3. 1 2  Game Boy Micro, la consola que nunca debió llegar al mercado occidental. *La Razón*.
4. 1 2  Game Boy Micro. *Nintendo.es*.

Véxase tamén
------------

### Outros artigos

* Game Boy Advance
* Game Boy Advance SP

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Game Boy Micro Modificar a ligazón no Wikidata*** |

* Páxina web oficial da Game Boy Micro *(en inglés)*.
* Páxina oficial da Game Boy Micro (en xaponés).